Hoofregter verkla oor entstof-gebedHoofregter Mogoeng Mogoeng. (Foto: GCIS) Die gesondheidsorganisasie African Alliance het ’n klag teen hoofregter Mogoeng Mogoeng by die kommissie vir geregtelike dienste ingedien nadat die hoofregter verlede maand in ’n gebed daarop gesinspeel het dat die Covid-19-entstof van die duiwel is. Dié organisasie is ten gunste van die entstof en voer aan Mogoeng se uitlatings is nie net vals nie, maar ook uiters gevaarlik. Mogoeng het verlede maand tydens ’n dankseggingsdiens by ’n hospitaal in Tembisa in Gauteng die volgende gebid: “Indien daar ’n entstof is wat van die duiwel is en bedoel is om die lewens van mense met 666 te vul en hul DNS binne te dring, mag dit in die naam van die Here God met vuur vernietig word.” Tian Johnson, hoof van African Alliance, sê die organisasie is van mening dat die hoofregter deur middel van “ongegronde bewerings” op ’n wyse opgetree het wat onversoenbaar is met hoe iemand in ’n regterlike amp behoort op te tree. Johnson sê verder Mogoeng se gebed as ’n hooggeplaaste staatsamptenaar ondermyn die publiek se vertroue in ’n entstof wat wetenskaplik goedgekeur is. “Laat ons dit duidelik stel: Entstowwe word nié deur die duiwel gemaak nie en verander nié jou DNS nie,” sê Johnson wat die klag teen Mogoeng namens die organisasie ingedien het. “Die werklike gevaar is dat stellings soos dié van Mogoeng die publiek se vertroue in entstowwe skade berokken. “Ons het soveel moontlik mense nodig om ingeënt te word wanneer Suid-Afrika toegang tot die Covid-19-entstof verkry. Hoe meer mense ons teen Covid-19 kan inent, hoe minder kans het ons almal om met die virus besmet te raak. Valse inligting oor entstowwe plaas die doelwit net buite bereik.” Johnson doen nou namens African Alliance ŉ beroep op die geregtelike gedragskomitee om sy klag te oorweeg.